SA stut spog met Franse paspoort danksy presidentMaks van Dyk glimlag breed met sy Franse paspoort. Foto: Twitter. Wel, as die groot Romeinse generaal, Julius Caesar, op een van sy militêre veldtogte “gekom, gesien en oorwin” het, kan ’n Suid-Afrikaanse stut waarskynlik “ek het gevra, ek het gehoop en ek het gekry” sê. Die voormalige SA o.20-stut, Maks van Dyk, het voor die Franse Top14-finaal tussen Toulouse en Clermont in Juniemaand die Franse president vierkant in die oë gekyk en hom om burgerskap gevra. Frankryk se Emmanuel Macron – nogal ’n progressiewe leier met sy vrou wat 25 jaar sy senior is – het gesê Van Dyk moet solank die bal aan die rol sit. Vroeër die week – en skaars vier maande later – is Van Dyk die trotse eienaar van ’n Franse paspoort en spog daarmee op sy Twitter-rekening. In Suid-Afrika het hy onder meer vir die WP en die Haaie uitgedraf, vóór hy in 2016 na Frankryk verhuis het. Van Dyk: “Mag ek asseblief Franse burgerskap kry? Ek sal ’n trotse Franse burger wees.” President Macron: “Nou goed, begin solank met die proses. Ons is bevoorreg om jou hier te hê.”